DA Den Europæiske Unions Tidende C 143/3

Høringskonsulentens endelige rapport (1)

Bremsesystemer

(AT.39920)

(2018/C 143/03)

Den 22. september 2016 indledte Kommissionen proceduren efter artikel 11, stk. 6, i Rådets forordning (EF) nr. 1/2003 (2) og artikel 2, stk. 1, i forordning (EF) nr. 773/2004 (3) over for tre virksomheder: TRW (4), Bosch (5) og Continental (6) (under ét »parterne«).

Efter forligsforhandlinger og indgivelse af forligsindlæg i henhold til artikel 10a, stk. 2, i forordning (EF) nr. 773/2004 vedtog Kommissionen en klagepunktsmeddelelse den 4. december 2017 og fremsendte denne til parterne den 5. december 2017. Ifølge klagepunktsmeddelelsen har parterne deltaget i en eller begge af to uafhængige og vedvarende overtrædelser af artikel 101 i TEUF og artikel 53 i aftalen om Det Europæiske Økonomiske Samarbejdsområde (»EØS«) med hensyn til deres salg af komponenter til hydrauliske bremsesystemer og elektroniske bremsesystemer til passagerbiler til en række bilfabrikanter i EØS.

I deres respektive bemærkninger til klagepunktsmeddelelsen har parterne i henhold til artikel 10a, stk. 3, i forordning (EF) nr. 773/2004 bekræftet, at klagepunktsmeddelelsen afspejler indholdet af deres forligsindlæg.

Kommissionen finder i sit udkast til afgørelse, at parterne har overtrådt artikel 101 i TEUF og artikel 53 i EØS-aftalen ved at deltage i en eller begge af to uafhængige og vedvarende overtrædelser i form af udveksling af følsomme forretningsoplysninger med henblik på at mindske den konkurrencemæssige usikkerhed om salget af hydrauliske bremsesystemer og elektroniske bremsesystemer til passagerbiler til en række bilfabrikanter i EØS. I udkastet til afgørelse konstateres det, at den første overtrædelse vedrørende salg af komponenter til hydrauliske bremsesystemer begyndte den 13. februar 2007 og varede indtil den 18. marts 2011, mens den anden overtrædelse vedrørende salg af elektroniske bremsesystemer varede fra den 29. september 2010 til den 7. juli 2011.

I henhold til artikel 16 i afgørelse 2011/695/EU har jeg undersøgt, om der i udkastet til afgørelse kun omhandles klagepunkter, hvortil parterne har haft lejlighed til at fremsætte deres bemærkninger. Jeg konkluderer, at det er tilfældet.

På baggrund heraf og i betragtning af at parterne ikke har fremsendt anmodninger eller klager til mig (7), finder jeg, at alle parternes proceduremæssige rettigheder i denne sag er blevet respekteret.

Bruxelles, den 20. februar 2018. Joos STRAGIER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) ZF TRW Automotive Holdings Corp., TRW KFZ Ausrüstung GmbH og Lucas Automotive GmbH (under ét »TRW«).

(5) Robert Bosch GmbH (»Bosch«).

(6) Continental AG, Continental Teves AG & Co. oHG og Continental Automotive GmbH (under ét »Continental«).

(7) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).